


[image: C:\Users\Galq MSI\Desktop\Gerb.jpg]ОБЩИНА ГУЛЯНЦИ, ОБЛАСТ ПЛЕВЕН
град Гулянци, улица „Васил Левски” № 32, тел: 6561/2171, е-mail: obshtina_gulianci@mail.bg
ДО
ВСИЧКИ ЗАИНТЕРЕСОВАНИ СТРАНИ 
от населените места на общините Гулянци и Плевен

ПОКАНА
за публична среща на тема:
„Създаване на местно партньорство Гулянци - Плевен“

УВАЖАЕМИ ДАМИ И ГОСПОДА,
Във връзка с открита процедура чрез подбор на проектни предложения по Подмярка 19.1 „Помощ за подготвителни дейности“ на мярка 19 „Водено от общностите местно развитие“ от Програмата за развитие на селските райони за периода 2014 – 2020 г., отправям покана към всички заинтересовани лица за участие в публична среща, на която ще бъдат обсъдени възможностите за коопериране в рамките на двете общини – Плевен и Гулянци – за общо кандидатстване по процедурата.
Мярка 19 „Водено от общностите местно развитие“ ще финансира процеса по създаване/разширяване територията на МИГ, разработване на Стратегия за местно развитие (СМР), както и финансирането на конкретни проектни предложения в рамките на одобрената стратегия в периода до 2027 г. Воденото от общностите местно развитие (ВОМР) се извършва чрез изпълнението на стратегии за местно развитие, основани на характеристиките на конкретния район и разработени въз основа на местните потребности и потенциал. ВОМР ще бъде прилаган по начин, по който местните общности формулират, избират и одобряват приоритети и стратегия за интегрирано развитие на територията и общностите. Подходът се прилага на териториален принцип – на ниво община или обединение на съседни общини и/или съседни населени места - част от община/и, като територията, на която се предоставя подкрепа, следва да бъде с непрекъснати граници.
Желая да подчертая, че стратегиите за ВОМР са най-близкият и улеснен начин местните общности да получат достъп до „европейските“ средства (до 200 000 евро за едно проектно предложение). Улесняват се по-малките кандидати, които се състезават само с конкуренти от местната си общност, а не от цялата страна. За изминалия програмен период прилагането на подхода ВОМР е помогнало на хиляди хора и организации да получат финансиране на идеи, като общата стойност на одобрените проекти до края на 2021 г. е за близо 250 млн. лв. Допустимите кандидати са както общински администрации, така и земеделски производители, предприемачи, читалища, неправителствени организации в определени сфери, спортни клубове и образователни заведения.При успешно кандидатстване и спечелване на проекта двете общини ще имат възможност да създадат обща Стратегия за развитие (т.нар. Стратегии за водено от общностите местно развитие), чрез която ще могат да привлекат допълнителен ресурс за територията на местното партньорство по Програмата за развитие на селските райони, както и по отделни мерки по някои от другите програми, ако се подготовки многофондова СВОМР.
Процедурата е отворена за кандидатстване до 31 юли 2022 г., като за целта е необходимо в този срок да бъде установено партньорство между публичния, неправителствения и стопанския сектори, удостоверено със съответните решения на управителните им органи.
Съгласно публикуваните условия за кандидатстване местно партньорство е неформално обединение за реализиране на съвместни дейности и отговорности при изпълнението на проект, в което участват:
а) община или обединение от общини, определени в Приложение № 1, част от условията за кандидатстване;
б) юридическо лице, регистрирано по Закона за юридическите лица с нестопанска цел или по Закона за народните читалища;
в) лице, регистрирано по Търговския закон или по Закона за кооперациите;
г) физически лица.
В местното партньорство участват задължително най-малко по един партньор от изброените в букви "а" - "в", като единият от тях е водещ партньор, който кандидатства и получава финансовата помощ.
С оглед на гореизложеното бих искал да Ви поканя на публична среща, на която ще Ви бъде представена подробна информация за подхода ВОМР и прилагането на подмярка 19.1 „Помощ за подготвителни дейности“ и на която всички заинтересовани страни ще имат възможност да изразят своето желание да се включат в местното партньорство „Гулянци – Плевен“ и да станат част от процеса на оползотворяване потенциала за развитие за периода 2023-2027 г. на територията на цялата община Гулянци и територията на община Плевен (без териториалните граници на град Плевен) с териториите на следните населени места:
06690 с. Бръшляница
06999 с. Буковлък
12752 с. Върбица
53583 с. Опанец
87597 с. Ясен
Публичната среща ще се проведе на 28 юни 2022 г., от 13,30 ч. в залата на НЧ „Просвета 1923“ с. Ясен, Община Плевен
Разчитаме на Вашата активност и присъствие на Вас или Ваш представител! Прилагаме дневен ред за събитието.
[bookmark: _GoBack]Предварително благодаря!



С уважение, 
ЛЪЧЕЗАР ЯКОВ,
Кмет на Община Гулянци


ДНЕВЕН РЕД


Публична среща 
„Създаване на местно партньорство Гулянци – Плевен“


28 юни 2022 г. 

13,30 ч., зала на НЧ „Просвета 1923“ с. Ясен, Община Плевен

	13:30 – 13:40
	Регистрация на присъстващите

	13:40 – 14:00
	Представяне на процедурата и условията за кандидатстване по процедурата за подготвителни дейности по подмярка мярка 19.1 „помощ за подготвителни дейности“ от мярка 19 „Водено от общностите местно развитие“ от Програма за развитие на селските райони 2014-2020 г.

	14:00 – 14:30
	Представяне на условията за създаване на Местно партньорство на територията на общините Гулянци и Плевен чрез част от населените си места.
Участие на присъстващите – изразяване на интерес за включване в Местно партньорство, попълване и подаване на заявление за интерес.

	14:30 – 15:30
	Дискусия и въпроси.

